เตรียมปรับรูปแบบป้องกันการปลอมแปลงบนใบสลาก แก้ปัญหาการนำสลากมาวนจำหน่าย
พันโท หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยว่า สำนักงานสลากฯ ได้ปรับรูปแบบของข้อมูลบนใบสลาก เพื่อป้องกันการปลอมแปลงสลาก หรือนำรูปภาพสลากฯ ไปโพสต์จำหน่ายหลายทอด ซึ่งจากเดิม "ชุดที่" จะอยู่ใต้ "งวดวันที่" โดยปรับเปลี่ยนเป็น พิมพ์หมายเลข "ชุดที่" ทับลงบน "งวดวันที่" ทำให้เห็นเลขชุดได้อย่างชัดเจน ในตำแหน่งเดียวกับงวดวันที่ ซึ่งเป็นส่วนที่ผู้โพสต์ขายจะต้องเปิดเผยให้ผู้ซื้อเห็นได้อย่างชัดเจนอยู่แล้ว เมื่อผู้ซื้อสลากทราบหมายเลขชุด จะสามารถตรวจสอบได้ว่า สลากฉบับนั้นได้ถูกนำไปจำหน่ายที่อื่นด้วยหรือไม่ โดยจะเริ่มพิมพ์ออกจำหน่ายตั้งแต่งวดวันที่ 1 สิงหาคม 2565 เป็นต้นไปทั้งนี้ ที่ผ่านมา มีการนำรูปภาพสลากฯ ไปโพสต์จำหน่าย โดยปกปิดสาระสำคัญบนใบสลาก ทำให้ไม่สามารถตรวจสอบได้ว่า เป็นสลากที่ถูกนำไปวนขายหลายทอด โดยไม่มีสลากจริงตามที่ปรากฎเป็นข่าว อีกทั้งยังมีการนำสลากที่ไม่ถูกรางวัลไปปลอมแปลงแก้ไขตัวเลข แล้วนำไปหลอกขายให้กับประชาชนที่หลงเชื่อ ทำให้ต้องสูญเสียทรัพย์สินเงินทอง และหากนำสลากปลอมมาขึ้นเงินรางวัล ก็จะถูกดำเนินคดีตามกฎหมาย ทำให้ประชาชนผู้ซื้อได้รับความเดือดร้อน เพราะนอกจากต้องซื้อสลากราคาเกินกว่าที่กำหนดแล้ว ยังอาจจะถูกหลอกลวงจากการที่ไม่มีสลากฉบับจริง หากถูกรางวัลจะไม่สามารถขึ้นเงินรางวัลได้